A **metrópole de Calcedonia** (en grego: *Μητρόπολη Χαλκηδόνος*) é unha diocese do Patriarcado Ecuménico de Constantinopla. A metrópole foi creada no 451, na época do Concilio de Calcedonia. É unha das catro metrópoles ortodoxas gregas que persisten en Turquía, e a única en Asia Menor (Anatolia).

Historia
--------

### Orixes do cristianismo e Concilio de Calcedonia

O cristianismo expandiuse pola rexión de Calcedonia xa dende o século II. Entre os primeiros bispos, Hadrián de Nicomedia foi martirizado durante os primeiros tempos, e é venerado pola Igrexa Ortodoxa.

A cidade de Calcedonia gañou prestixio polo concilio ecuménico nela celebrado en 451, a iniciativa do emperador bizantino Marciano. A súa intención era rexeitar as decisións do Segundo Concilio de Éfeso de 449. As decisións do concilio consolidaron o credo niceno e rexeitaron como heréticas doutrinas como o apolinarismo, o monofisismo e o nestorianismo.

### Era bizantina

En 451 o bispado de Calcedonia foi elevado a metrópole. Foi a terceira metrópole da rexión de Bitinia, na Asia Menor noroccidental, e o seu prelado tiña o título oficial de *exarca de toda Bitinia*.

Algúns metropolitas e bispos de Calcedonia participaron na controversia iconoclasta dos séculos VIII e IX. Algúns deles foron martirizados e son venerados hoxe na Igrexa Ortodoxa, como os metropolitas Niceto, Cosme e Xoán.

Posteriormente, circa 1100, o metropolita Leo foi acusado de herexía. Pola súa parte, el acusou ao emperador Alexios I Komnenos de sacrilexio e iconoclastia, por permitir a fundición de obxectos de ouro e prata para soster a súa guerra.

Metrópoles ortodoxas gregas en Asia Menor, c. 1880.
### Período otomán

Durante o século XIV a sé permaneceu vacante, pola conquista da rexión polos otománs. Porén, foi reorganizada no século XV, posiblemente logo da caída de Constantinopla e a incorporación do patriarcado ecuménico ao sistema Millet otomán. O primeiro metropolita desa época foi Xosé, en 1477. Durante os seguintes anos a súa xurisdición estendeuse cara ao leste. A finais do século XVII a sé foi transferida a Kuzguncuk, onde permaneceu até 1855.

Dende a metade do século XIX a metrópole prosperou grazas ao aumento significativo da poboación e ao seu desenvolvemento económico. En 1855 a sé volveu a Calcedonia.

### Século XX

En 1923, logo do tratado de Lausana e o subseguinte intercambio de poboación entre Grecia e Turquía, a poboación ortodoxa grega debía retirarse de Anatolia, coa excepción das partes asiáticas de Constantinopla. É por isto que a metrópole quedou como a única activa en Anatolia, e unha das catro en Turquía. Durante o pogrom de Istambul anti grego de setembro de 1955, once templos baixo xurisdición da metrópole foron destruídos, conseguindo tan só salvar tres deles. Ademais, a multitude fanatizada asaltou a casa do metropolita e arrastráronlle espido polas rúas da cidade durante horas.

O declive da poboación grega en Constantinopla, especialmente dende 1964, ten deixado a metrópole tan só cun pequeno número de fregueses.

Xeografía e demografía
----------------------

Durante a época bizantina, a metrópole de Calcedonia sempre apareceu nas listas do *Notitiae Episcopatuum*. Non hai información exacta sobre a extensión da súa xurisdición eclesiástica, pero probablemente coincidiría coa cidade de Calcedonia xunto a algúns lugares da beira asiática do Bósforo. A comezos do período otomán a metrópole foi expandida cara ao leste para incluír Heraclea Póntica e Amastris, incluíndo ademais as Illas Príncipe. A finais do século XIX foi expandida novamente para abranguer unha franxa costeira do mar Negro, dende Darıca a Zonguldak.

Até 1922 a metrópole estaba constituída por un total de 38 comunidades ortodoxas gregas, a maioría delas na rexión de Mesothynia. Dende 1923 a poboación grega diminuíu dramaticamente, como parte do intercambio de poboación entre Grecia e Turquía, e durante o século XX o seu nome continuou a diminuír, especialmente logo de 1964. Hoxe tan só restan uns poucos fieis cristiáns na metrópole, formando as Illas Príncipe unha metrópole separada dende 1924.

Episcopoloxio
-------------

### Xerarcas até o Gran Cisma

Até o Gran Cisma entre a Igrexa Ortodoxa e a Igrexa Católica, os seguintes foron os xerarcas ocupantes da sé:

* Teócrito *(Θεόκριτος, Theokritos)* (entre os séculos II e III)
* Hadrián (entre os séculos II e IV)
* Maris *(Μάρνος, Marios)* (comezos de 325 - 362)
* Teodolo (mencionado en 381)
* Cirino (comezo de 403 - xuño de 405, finado)
* Filoteo (mencionado en xuño de 405)
* Eulalio (antes de 430 - despois de maio 450, finado)
* Eleuterio (antes de outubro de 451 - despois de 459)
* Heraclio (antes de 500 - antes de xullo de 518, finado)
* Marcián (antes de xullo de 518 - despois de 520)
* Fotino (mencionado en 536)
* Constantino (mencionado en 553)
* Pedro (finais do século VI - comezos do século VII)
* Probo (comezos do século VII)
* Xoán I (antes de 680 - despois de 692)
* Niceto (metade do século VIII)
* André (despois de 780 - antes de 787, finado)
* Estauracio (mencionado en 787)
* Cosme
* Xoán II (antes de 820 - 824, finado)
* Damián
* Basilio (? - 858, deposto)
* Zacarías (858 - 870, deposto)
* Basilio (por segunda vez, 870 - 877, finado)
* Zacarías (por segunda vez, 877 - 879, finado)
* Estevo (finais do século IX)
* Miguel (primeira metade do século X)
* Xoán III (século X)
* Daniel (mencionado en 997)
* Teodoro (antes de 1023 - despois de 1027)
* Niceto II (contemporáneo de Miguel Cerulario)

### Xerarcas ortodoxos

* Athanasios Papas *(Αθανάσιος Παπάς)* (dende o 21 de marzo de 2008)

Notas
-----

1. ↑  A lista baséase en Jules Pargoire (1900). Saint-Cloud, ed. "Les premiers évêques de Chalcédoine (suite)". *Échos d'Orient* (Tomo 3, N°4).

| * v
* c
* e
Circunscricións da Igrexa ortodoxa de Constantinopla |
| --- |
| *Patriarcado ecuménico de Constantinopla* |
| Constantinopla e Nova Roma: | **Constantinopla e Nova Roma** · Calcedonia · Derkoi · Imbros e Tenedos· Illas Príncipe |
| Metrópoles do Dodecaneso: | Rodas · Kos e Nisyros · Leros, Kalymnos e Astypalaia · Karpathos e Kasos · Syme · Exarcado patriarcal de Patmos |
| Igrexa ortodoxa de Creta: | **Creta** · Gortyna e Arcadia · Rethymno e Avlopotamos · Kydonia e Apokoronas · Lampe, Sybritos e Sfakia · Ierapytni e Siteia · Petra e Cherronisos · Kisamon e Selinon · Arkalochorion, Kastellion e Viannon |
| Metrópoles das Novas Terras(administradas pola Igrexa de Grecia): | Alexandroupolis · Veria e Naousa · Goumenissa, Axioupolis e Polycastron · Grevena · Didymoteichon e Orestias · Drama · Dryinoupolis, Pogoniane e Konitsa · Edessa e Pella · Elassona · Eleutheroupolis · Zichna e Neurokopion · Tesalónica · Ierissos, Holy Mount e Ardamerion · Ioannina · Kassandreia · Kastoria · Kitros · Lankadas · Lemnos · Maroneia e Komotene · Mithymna · Mytilene · Neapolis e Stravroupolis · Nea Crene e Kalamaria · Nikopolis e Preveza · Xanthi · Paramythia, Filiata e Geromerion · Polyane e Kilkis · Samos e Ikaria · Servia e Kozani · Serrai e Nigriti · Siderokastron · Sisanion e Siatista · Philippoi, Neapolis e Thasos · Philippoi, Neapolis e Thasos · Quíos |
| Igrexa ortodoxa Apostólica Estoniana: | **Talín** · Pärnu e Saaremaa · Tartu |
| Igrexa ortodoxa finlandesa: | **Karelia e toda Finlandia** · Helsinqui · Oulu |
| América, Europa Occidental,Asia e Oceanía: | **América** · Chicago · Pittsburgh · Boston · Denver · Atlanta · Detroit · San Francisco · Nova Jersey**Australia****Italia e Malta****Thyateira e Gran Bretaña***Outras metrópoles:* Francia · Alemaña · Austria · Suecia e Escandinavia · Bélxica · Nova Zelandia · Suíza · Toronto · Buenos Aires · México · Hong Kong · España e Portugal · Corea |
| Outras: | América (albanesa) · América (rutena)**Igrexa ortodoxa Ucraína de Europa Occidental** · Londres · Europa Occidental**Igrexa ortodoxa Ucraína nos Estados Unidos** · Estados Unidos centrais · Estados Unidos orientais · Estados Unidos occidentais · América do Sur**Igrexa ortodoxa Ucraína en Canadá** · Winnipeg e Canadá central · Edmonton e Canadá occidental · Toronto e Canadá orientalExarcado para os rusos de Europa Occidental do Patriarcado de Constantinopla |